ກອງປະຊຸມຮ່າງ ສົນທິສັນຍາ ວ່າດ້ວຍການຂາຍອາວຸດ ໃນທົ່ວໂລກ ໄຂຂຶ້ນຢູ່ນິວຢອກ (ວີດີໂອ)
ອັງກິດ, ຝຣັງ, ເຢຍລະມັນ ແລະສະວີເດັນ ຊຸກຍູ້ໃຫ້ ສະມາຊິກອົງການສະຫະປະຊາຊາດ ສະໜັບສະໜຸນ ການດໍາເນີນຄວາມພະຍາຍາມ ໃນການຄວບ​ຄຸມ ການຄ້າຂາຍອາວຸດ.
ອັງກິດ, ຝຣ່ັງ, ເຢຍລະມັນ ແລະສະວີເດັນ ກໍາລັງຊຸກຍູ້ໃຫ້ບັນດາສະມາຊິກຂອງອົງການ ສະຫະປະຊາຊາດ ສະໜັບສະໜຸນການດໍາເນີນ “ຄວາມພະຍາຍາມທີ່ເດັດຂາດ” ໃນການ ຄວບຄຸມການຄ້າຂາຍອາວຸດປະເພດທໍາມະດາ ໃນວັນຈັນມື້ນີ້ ຄະນະຜູ້ແທນຈາກຫລາຍກວ່າ 150 ປະເທດ ໄດ້ໄປເຕົ້າໂຮມກັນທີ່ ນະຄອນນີວຢອກ ເພື່ອເລີ້ມທໍາການປະຊຸມທີ່ຈະດໍາເນີນໄປເປັນເວລາ 1 ເດືອນ ເພື່ອ ຈະຮ່າງສົນທິສັນຍາວ່າດ້ວຍການຂາຍອາວຸດຢູ່ໃນທົ່ວໂລກ ກ່ອນເປີດກອງປະຊຸມນັ້ນ ລັດຖະມົນຕີການຕ່າງປະເທດອັງກິດ ທ່ານ William Hague, ລັດຖະມົນຕີການຕ່າງປະເທດຝຣັ່ງ ທ່ານ Laurent Fabius ແລະລັດຖະມົນຕີການຕ່າງ ປະເທດເຢຍລະມັນ ທ່ານ Guido Westerwelle ໄດ້ພິມເຜີຍແຜ່ຖະແຫລງການຮ່ວມ ທີ່ລະບຸວ່າ ການຄ້າຂາຍອາວຸດທີ່ຜິດກົດໝາຍ ແມ່ນເປັນ “ໄພຂົ່ມຂູ່ທີ່ນັບມື້ເພີ້ມທະວີຂຶ້ນ ຕໍ່ມະນຸດຊາດ ” ພວກທ່ານເຫລົ່ານີ້ເວົ້າວ່າ ໃນແຕ່ລະປີ ມີຄົນເປັນລ້ານໆຄົນໃນທົ່ວໂລກ ໄດ້ຮັບເຄາະຮ້າຍ ຈາກຜົນກະທົບຈາກການຄ້າຂາຍອາວຸດ ທີ່ບໍ່ມີການຄວບຄຸມຢ່າງເຄ່ງຄັດນັ້ນ ຄໍາຖະແຫລງດັ່ງກ່າວ ທີ່ມີລັດຖະມົນຕີການຄ້າຂອງສະວີເດັນຮ່ວມລົງນາມນໍານັ້ນ ຍັງ ຮຽກຮ້ອງໃຫ້ມີກາຈັດຕັ້ງ “ໂຄງສ້າງທີ່ແຂງແກ່ນແລະຮອບດ້ານຂອງມາດຕະຖານສາກົນ ທີ່ເປັນອັນດຽວກັນ” ເພື່ອປ້ອງກັນບໍ່ໃຫ້ການຂາຍອາວຸດ ທີ່ບໍ່ຜິດກົດໝາຍນັ້ນ ຖືກຫັນເຫ ໄປຫາເຄືອຂ່າຍຂອງພວກຄ້າອາວຸດຄ້າທີ່ຜິດກົດໝາຍ ພວກນັກການທູດດັ່ງກ່າວໃຫ້ຂໍ້ສັງເກດວ່າ ປະເທດຂອງພວກເຂົາເຈົ້າກໍເປັນປະເທດສົ່ງ ອອກອາວຸດລາຍໃຫຍ່ຈໍານວນນຶ່ງໃນຢູໂຣບ ແລະເວົ້າວ່າ ນັ້ນກໍໝາຍຄວາມວ່າ ພວກເຂົາເຈົ້າ ມີໜ້າທີ່ຮັບຜິດຊອບພິເສດ ເພື່ອຮັບປະກັນບໍ່ໃຫ້ ອາວຸດເຫລົ່ານັ້ນຖືກນໍາໃຊ້ ໃນທາງທີ່ ລະເມີດຕໍ່ຈຸດປະສົງດ້ານມະນຸດສະທໍາ ຫລື ກົດໝາຍສາກົນ